Predkladacia správa

Návrh zákona, ktorým sa mení a dopĺňa zákon č. 600/2003 Z. z. o prídavku na dieťa  a o zmene a doplnení zákona č. 461/2003 Z. z. o sociálnom poistení v znení neskorších predpisov sa predkladá na základe Plánu legislatívnych úloh vlády Slovenskej republiky na rok 2013. Účelom návrhu zákona je úprava hmotných a procesných podmienok vyplývajúcich z potrieb doterajšieho uplatňovania zákona a aktualizácia nárokových podmienok na prídavok a príplatok k prídavku z hľadiska plnenia  účelu týchto štátnych sociálnych dávok.
Návrh zákona kladie dôraz  na účelné využívanie finančných prostriedkov určených na prídavok a príplatok k prídavku v súvislosti s riadnou starostlivosťou oprávnenej osoby o výchovu a výživu nezaopatreného dieťa. Preto sa navrhuje upraviť určenie osobitného príjemcu v prípadoch neplnenia účelu prídavku a príplatku k prídavku, nedbania o riadne plnenie povinnej školskej dochádzky, uloženia výchovného opatrenia a spáchania priestupku dieťaťom. V prípade opakovaného páchania priestupku sa navrhuje prídavok a príplatok k prídavku odňať.
	Na účely nároku na prídavok v prípade nezaopatrených detí, ktoré sa sústavne pripravujú na povolanie štúdiom na vysokej škole sa navrhuje zohľadniť právnu úpravu  obsiahnutú v § 65 ods. 2 zákona o vysokých školách, ktorá umožňuje študentom vysokých škôl v rámci štúdia presiahnuť štandardnú dĺžku štúdia najviac o dva akademické roky. Tento návrh zrovnoprávni na daný účel postavenie  študentov  študujúcich  na Slovensku a v cudzine a v porovnaní so súčasným stavom výrazne zjednoduší konanie o nároku na prídavok a príplatok k prídavku v takýchto prípadoch.  
Nadväznosti na zákon č. 245/2008 Z. z. o výchove a vzdelávaní (školský zákon) a  o zmene a doplnení niektorých zákonov  v znení neskorších predpisov a na zákon  o vysokých školách sa návrhom zákona spresňuje a jednoznačne vymedzuje forma štúdia na strednej alebo vysokej škole akceptovaná na účely prídavku a príplatku k prídavku. V tomto smere sa naďalej navrhuje akceptovať výlučne dennú formu sústavnej prípravy na povolanie štúdiom na strednej alebo vysokej škole.
Finančný, sociálny, environmentálny vplyv a vplyv na podnikateľské prostredie  a informatizáciu  spoločnosti sú uvedené v doložke vybraných vplyvov.
Účinnosť návrhu zákona sa predpokladá od 1. januára 2014.
Návrh zákona bol zaslaný prostredníctvom portálu právnych predpisov dňa 1. júla 2013 na medzirezortné pripomienkové konanie. 
Vyhodnotenie pripomienok medzirezortného pripomienkového konania je súčasťou návrhu zákona. Pripomienky k návrhu zákona v určenom termíne nezaslali subjekty uvedené vo vyhodnotení medzirezortného pripomienkového konania. 
Návrh zákona nebol predmetom vnútrokomunitárneho pripomienkového konania.